Štatút
Riadiaceho orgánu pre Kohézny fond

Článok 1
Úvodné ustanovenia

(1) Orgánom zodpovedným za všeobecné riadenie a koordináciu Kohézneho fondu (ďalej len "riadiaci orgán") je v zmysle bodu A.2. uznesenia vlády 678/2002 Ministerstvo výstavby a regionálneho rozvoja SR (ďalej len "ministerstvo").
(2) Riadiaci a kontrolný systém riadiaceho orgánu v zmysle čl. 3 nariadenia Komisie (ES) 1386/2002 je určený organizačným poriadkom ministerstva.
 (3) Štatút stanovuje pôsobnosti riadiaceho orgánu pri riadení, koordinácii a kontrole Kohézneho fondu v zmysle nariadenia Rady (ES) 1164/94, ktorým sa zakladá Kohézny fond v znení noviel, nariadenia Komisie (ES) 1386/2002 s vykonávacími ustanoveniami                 k nariadeniu Rady (ES) 1164/94, zákona č.  502/2001 Z. z. o finančnej kontrole a vnútornom audite a o zmene a doplnení niektorých zákonov, zákona č. 303/1995 Z. z. o rozpočtových pravidlách v znení neskorších predpisov, zákona č. 10/1996 Z. z. o kontrole v štátnej správe a zákona č. 254/1998 Z. z. o verejných prácach. 
(4) Kontrolná činnosť podľa čl. 4 nariadenia Komisie (ES) 1386/2002 zahŕňa aspekty technické, finančné a administratívne, ktoré sú rozhodujúce pre účinné využitie prostriedkov Kohézneho fondu.

Článok 2
Pôsobnosť riadiaceho orgánu pri riadení a koordinácii

(1) Riadiacu, koordinačnú a administratívnu činnosť stanovenú týmto štatútom zabezpečuje odbor riadenia a koordinácie Kohézneho fondu. 
(2) Odbor riadenia a koordinácie Kohézneho fondu zabezpečuje a zodpovedá predovšetkým za
a)	vypracovanie strategického dokumentu pre Kohézny fond,
b)	koordináciu súladu projektov financovaných z Kohézneho fondu s politikami Európskeho spoločenstva (ďalej len "Spoločenstvo") a projektmi financovanými zo štrukturálnych fondov,
c)	koordináciu projektov v rámci Kohézneho fondu - tvorba vhodnej rovnováhy medzi projektmi dopravnej infraštruktúry a životného prostredia podľa čl. 8 nariadenia Rady (ES) č. 1164/94,
d)	hodnotenie projektov pred záväzkom Spoločenstva o pridelení zdrojov, aby socio-ekonomický prínos projektu odpovedal vynaloženým zdrojom, 
e)	overenie projektu v zmysle požiadavky čl. 10 nariadenia Rady (ES) č. 1164/94 v znení noviel, 
f)	predloženie žiadosti o pomoc Komisii,
g)	monitorovanie realizácie projektov a vykonávanie ostatných činností v súvislosti               s monitorovaním,
h)	zhromažďovanie štatistických informácií o realizovaní projektu pre ukazovatele monitorovania, hodnotenia a odovzdávanie týchto údajov dohodnutými mechanizmami medzi členskými štátmi a Európskou komisiou (ďalej len "Komisia"), vrátane počítačových systémov umožňujúcich výmenu dát,
i)	dohľad nad projektmi realizovanými príslušnými orgánmi pre zabezpečenie ich vysokej kvality formou preverovania podľa čl. 9 nariadenia Komisie (EC) č. 1386/2002, 
j)	informovanie platobného orgánu o zistených nezrovnalostiach,
k)	spoluprácu s Ministerstvom financií SR pri vypracovaní audit trail-u,
l)	zachovávanie a dodržiavanie audit trail-u na každej úrovni riadenia Kohézneho fondu,
m)	monitorovanie činnosti implementačných orgánov a sprostredkovateľských orgánov      pod riadiacim orgánom,
n)	predkladanie potrebných informácií k "Štvrťročným správam o zistených nezrovnalostiach a s tým súvisiacich čiastok" a "Správam o náprave zistených nezrovnalostí a s tým súvisiacich čiastok" platobnému orgánu, na základe podkladov získaných od sprostredkovateľských orgánov a vlastnej činnosti,
o)	hodnotenie, v ktorom po ukončení projektu overuje súlad použitia prostriedkov financovania z Kohézneho fondu so stavebným zámerom, prostredníctvom záverečného technického a ekonomického hodnotenia,
p)	organizovanie hodnotenia po realizácii projektu,
q)	predkladanie záverečných správ Komisii po ich schválení Monitorovacím výborom        pre Kohézny fond (ďalej len "monitorovací výbor"),
r)	predkladanie výročných správ o dosiahnutom pokroku jednotlivých projektov Komisii      po ich schválení monitorovacím výborom,
s)	zabezpečovanie informovania verejnosti o aktivitách súvisiacich s pomocou Spoločenstva                 z Kohézneho fondu, v zmysle rozhodnutia Komisie č. 96/455/ES o informačných opatreniach,
t)	poskytovanie potrebných informácií Spoločenstvu,
u)	výkon činnosti sekretariátu monitorovacieho výboru, napomáhanie monitorovaciemu výboru v jeho činnosti, predsedanie rokovaniam monitorovacieho výboru,
v)	predkladanie návrhu na úpravu časového plánu čerpania finančných prostriedkov na daný projekt, po odsúhlasení monitorovacím výborom, Ministerstvu financií SR.

Článok 3
Pôsobnosť riadiaceho orgánu pri kontrole 

         Kontrolná a audit činnosti riadiaceho orgánu z hľadiska finančného a vnútorného auditu je zverená príslušným odborným útvarom podľa organizačnej štruktúry ministerstva. 

Článok 4
Sprostredkovateľský orgán 

(1) Riadiaci orgán v zmysle nariadenia Komisie (ES) č. 1386/2002 deleguje niektoré činnosti na sprostredkovateľský orgán pod riadiacim orgánom (ďalej len "sprostredkovateľský orgán"). Sprostredkovateľský orgán vo svojom pôsobení koná na zodpovednosť riadiaceho orgánu. O plnení delegovaných úloh a o použitých finančných prostriedkoch podáva správy riadiacemu orgánu.
(2) Sprostredkovateľský orgán pre oblasť
a)	dopravy je Ministerstvo dopravy, pôšt a telekomunikácií SR,
b)	ochrany životného prostredia je Ministerstvo životného prostredia SR.
       (3) Sprostredkovateľský orgán vykonáva nasledovné delegované činnosti 
a)	definovanie cieľov a priorít pre stanovené programovacie obdobie vrátane finančného plánu pre dané obdobie, na podklade ním spracovaného strategického dokumentu Kohézneho fondu  v súlade s politikami Spoločenstva, Národným rozvojovým plánom a dlhodobou koncepciou rozvoja odvetvia,
b)	spracovanie audit trail-u Kohézneho fondu na úrovni sprostredkovateľského orgánu,
c)	predkladanie návrhov projektov riadiacemu orgánu,
d)	zabezpečovanie súladu projektu s národnou stratégiou v danej oblasti,
e)	overovanie súladu projektu s národnými pravidlami a politikami Spoločenstva najmä         v  oblasti štátnej pomoci, verejného obstarávania, ochrany životného prostredia, rovnosti príležitostí,
f)	zabezpečovanie spolufinancovania projektov zo štátneho rozpočtu, overovanie spolufinancovania projektov zo zdrojov konečného prijímateľa pomoci  a ostatných národných zdrojov,
g)	vypracovávanie žiadostí o pomoc,
h)	zabezpečovanie analýz nákladov a výnosov pripravovaných projektov, vrátane priamych a nepriamych vplyvov na zamestnanosť, v rámci pôsobnosti sprostredkovateľského orgánu pre čerpanie prostriedkov z Kohézneho fondu,
i)	poskytovanie informácií o ekonomickej výhodnosti pripravovaných projektov a ich hospodárskych a sociálnych prínosoch v strednodobom horizonte, ktoré musia byť úmerné k použitým zdrojom,
j)	overovanie kvality predkladaných projektov,
k)	vypracovanie finančných plánov projektov v spolupráci s implementačným orgánom a konečným prijímateľom pomoci,
l)	predkladanie ním schválených žiadostí konečných prijímateľov o platbu sprostredkovateľskému orgánu pod platobným orgánom, predkladanie kópií dokladov riadiacemu orgánu,
m)	overovanie reálnosti, oprávnenosti, správnosti, aktuálnosti a neprekrývania sa nárokovaných výdavkov na každej úrovni implementačného systému, predkladanie kópií dokladov riadiacemu orgánu,
n)	overenie a predkladanie  výkazov výdavkov od implementačného orgánu, správ o certifikácii a odhadu čerpania očakávaných výdavkov na základe podkladov                    od implementačných orgánov platobnému orgánu, predkladanie kópií riadiacemu orgánu,
o)	informovanie riadiaceho orgánu o zistených nezrovnalostiach,
p)	vypracovanie výročnej správy o realizácii projektu,
q)	zavedenie účinných metód v procese riadenia, týkajúcich sa monitorovania operácií Spoločenstva v náväznosti na postup realizácie jednotlivých projektov,
r)	zavedenie systému pre zhromažďovanie spoľahlivých finančných údajov,
s)	zhromažďovanie štatistických informácií o vykonávaní pomoci, spracovávanie ukazovateľov monitorovania a hodnotenia pre potreby riadiaceho orgánu,
t)	spracovanie a spravovanie jednotnej bázy všetkých projektov, vedenie databázy zdrojov financovania projektov a databázy kritérií zdrojov financovania projektov,
u)	evidenciu všetkých projektov, ktoré sú iniciované, posudzované alebo prijímané              na danom ministerstve, 
v)	predkladanie žiadosti o úpravu časového plánu čerpania finančných prostriedkov na daný projekt riadiacemu orgánu,
w)	vypracovanie správy po ukončení projektu,
x)	účasť na rokovaniach monitorovacieho výboru,
y)	poskytovanie informácií o procese verejného obstarávania a jeho vykonávanie na schválené projekty,
z)	informovanie verejnosti o projektoch Kohézneho fondu za príslušnú oblasť,
aa)	realizovanie opatrení na primeranú propagáciu Spoločenstva a Kohézneho fondu (platí rozhodnutie Komisie 96/455/ES o informačných opatreniach, ktoré majú realizovať členské štáty a Komisia v súvislosti s činnosťou Kohézneho fondu na základe nariadenia Rady č. 1164/94/ES).
(4) Sprostredkovateľský orgán vypracuje, v súlade so všeobecnými zásadami a normami a      v súlade s týmto štatútom "Štatút sprostredkovateľského orgánu pod riadiacim orgánom", ktorý nadobudne účinnosť po schválení riadiacim orgánom.

Článok 5
Zásady činnosti

	Riadiaci orgán vo svojej činnosti zabezpečuje uplatňovanie príslušných nariadení Rady (ES), nariadení Komisie (ES), rozhodnutí Komisie (ES) a iných právnych aktov orgánov Spoločenstva a právnych predpisov Slovenskej republiky.

Článok 6
Záverečné ustanovenia

	Riadiaci orgán pre Kohézny fond je zriadený rozhodnutím ministra výstavby a regionálneho rozvoja SR č. ..................... .

Štatút riadiaceho orgánu pre Kohézny fond je schválený uznesením vlády SR č. ........................... .
	
           Tento štatút nadobúda účinnosť dňom schválenia vládou SR.